Folkeavstemningen i gang i Thailand – kan gi militærregimet økt makt
Søndagens avstemning anses som den første muligheten folket har til å gi sitt syn på militæret etter at det tok makten i mai 2014. Grunnloven er ført i pennen av et utvalg nedsatt av militæret, og kritikere mener at grunnloven, hvis den blir vedtatt, vil gi militæret økt makt. Loven innebærer blant annet at medlemmer til overhuset i nasjonalforsamlingen skal utpekes, noe som kan blokkere arbeidet til valgte lovgivere. I tillegg gis landets domstoler utvidet makt. Domstoler anses allerede for å være støttende til militæret. Regimet har med en ny lov allerede gjort det ulovlig å drive kampanje mot grunnloven. Loven kriminaliserer «uforskammet» og «falsk» diskusjon om den foreslåtte grunnloven. To åtte år gamle jenter ble i juli siktet under den nye loven som følge av at de rev ned valglister fordi de likte det rosa papiret. Mange thailendere har latterliggjort og fordømt siktelsene. Meningsmålingene er høyst usikre, men de tyder på at flesteparten av Thailands innbyggere ennå ikke har bestemt seg. Resultatet er ventet sent søndag kveld.
Valglokalene i Thailand har åpnet, og befolkningen skal stemme over den nye grunnloven som vil gi militærregimet økt makt.